David Kramer skryf en neem 'n spesiale liedjie op vir die donkies by Eseltjiesrus – Reputasie
May 10, 2022 David Kramer, Donkiehemel, LK Mediabook
Donkies is dalk nie vir baie mense hoog op die belangrikheids rangorde nie – behalwe vir dié wat steeds vir hulle daaglikse bestaan afhanklik is van hierdie hardwerkende diere. Tot vandag toe vervoer duisende donkies nog goedere, boumateriaal, vullis, water en kos vir hulle eienaars.
Musieklegende David Kramer het kort na die ontstaan van Eseltjiesrus in 2008 ingestem om Beskermheer van hierdie besonderse donkie-oord te wees. Dr Johan van Zijl, voorsitter van die Eseltjiesrus Raad, stel dit so: 'Dit was 'n eer om hierdie gevierde en wyd gerespekteerde musiek- en teaterpersoonlikheid te betrek vanaf die ontstaan van Eseltjiesrus."
"Ek het nog altyd 'n sagte plekkie vir donkies gehad," sê Kramer. "As kind het ek hulle gereeld donkiekarre sien trek, daar is op hulle geskree en hulle is geslaan. Hulle het altyd so moeg en verwaarloos gelyk. Dit was vir my onregverdig dat hulle so mishandel is."
Kramer het die liedjie Donkiehemel geskep en opgeneem om bewustheid te skep van die lot van werkende donkies asook die welsynswerk wat by Eseltjiesrus naby McGregor plaasvind. Hy gesels oor die oorsprong van die liedjie: "Toe ek onlangs Eseltjiesrus besoek het was daar `n voorstel dat ek 'n liedjie vir hulle skryf. Aanvanklik kon ek my nie indink wat ek oor donkies sou sing nie, maar die volgende dag het ek die transformasie by die meeste van hierdie diere gesien. Dit het by my opgekom dat Eseltjiesrus vir 'n mishandelde donkie soos die hemel moet lyk. Toe ek eers die idee gehad het, het die liedjie redelik maklik gekom!"
Donkiehemel is op wêreld-donkiedag 8 Mei bekend gestel. "Dié treffende liedjie sal beslis lank benut word om 'n groter bewustheid te skep van die belang en behoeftes van donkies," vertel Annemarie van Zijl, medestigter van Eseltjiesrus. Hierdie besonderse toevlugsoord vir donkies is orals bekend in Suid-Afrika en is ook deel van gefokusde groepe van donkie welsynsprojekte in 22 lande suid van die Sahara. Annemarie van Zijl is ook die redakteur van Donkeys for Africa: 'n tydskrif- projek wat kommunikasie oor donkie-sake dwarsoor Afrika bevorder. Deur inligting te deel oor projekte en gemeenskaplike uitdagings, word donkies oor die hele vasteland se behoeftes beter verstaan. Gelukkige donkies kan beter werk, en dit beteken tevrede eienaars, sodat almal se welvaart baat.